ANC se skielike regrukplanne bly eers net praatjies
25 Junie 2019 20:23
Die skielike geluide van bestuursvlak van die ANC in die Vrystaat en die Noord-Kaap op hul onderskeie lekgotlas, oor die regruk van diens in die provinsies en hul munisipaliteite, herhaal pres. Cyril Ramaphosa se refrein wat nog nie veel gebaar het nie.
Zamani Saul. Foto: Charné Kemp
Terwyl premier Zamani Saul 'n vars bries is, bly sy Noord-Kaapse voornemens te siene. In die Vry­staat is dit te betwyfel of die bravade iets gaan op­lewer. In albei provinsies is die verbintenis tot goeie regering en diens nou eensklaps op 'n valse grond­slag geskoei, naamlik dreigemente dat die ANC die bewind hier kan afstaan. Wat die fut daaruit haal dat dit dalk uit opregte werketiek of toewyding tot inwonersbelange sou kon spruit.
Die onbeantwoorde vraag – al is dit voor die hand liggend – is natuurlik hoekom die provinsies, soos die land, toegelaat is om te verval. Ewe onverklaar­baar is die "skok", soos by Ramaphosa, oor die "ontdekking" van die vrot (of geen) dienste en haglike toestande onder ANC-bewind.
In die Noord-Kaap lyk die Ramaphosa-gesinde Saul na 'n nuwe besem wat werklik wil skoonvee. Of sy aandrang op integriteit en afkeer van die rojale leefstyl van politici, danksy belastinggeld, aan sy volgelinge gaan afvee, bly te siene. Hy is reg oor kwessies soos dat die regering sy skuld van R500 miljoen aan die Sol Plaatje-munisipaliteit moet delg en dat 'n begrote R11 miljoen vir die betaling van 'n agterstallige R1,7 miljard aan klein en mediumondernemings hopeloos te min is.
Tereg so. Dis jammer dat vrese vir die verlies van bewind die motief vir kentering is.
Saul se "doelgerigte" planne, wat op die beraad uitgepluis moet word, om vermorsing en ondoeltreffendheid te fnuik word afgewag.
Totdat dit iets lewer, bly dit praatjies.
Maar hoera dat hy insien "selfverheerliking" en immoraliteit (soos duur ampsmotors teenoor sat ambulanse) is gewetenskwessies wat haper.
In die Vrystaat wek die vingerwysery van Sam Mashinini, ANC-voorsitter en LUR vir polisie, paaie en vervoer, en van Pinky Kekana, adjunk­minister van kommunikasie, geen vertroue nie. Onder die ANC is die besteelde provinsie nie te redde nie.
Soos Saul uitwys, het steun vir die Noord-Kaapse ANC in die verkiesing met 7% gedaal. In die Vry­staat het ANC-steun met 8,7% gekrimp.